CELEX: 32018R0401
Language: hr
Date: 2018-03-14 00:00:00
Title: Uredba Komisije (EU) 2018/401 оd 14. ožujka 2018. o izmjeni Uredbe (EU) br. 139/2014 u pogledu kategorizacije uzletno-sletnih staza

15.3.2018   
               
               
                  HR
               
               
                  Službeni list Europske unije
               
               
                  L 72/17
               
            UREDBA KOMISIJE (EU) 2018/401
      оd 14. ožujka 2018.
      o izmjeni Uredbe (EU) br. 139/2014 u pogledu kategorizacije uzletno-sletnih staza
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (1), a posebno njezin članak 8.a stavak 5.,
      budući da:
      
                  (1)
               
               
                  U Prilogu I. Uredbi Komisije (EU) br. 139/2014 (2) definiran je pojam „instrumentalna uzletno-sletna staza” za potrebe te Uredbe. U odredbama te Uredbe trebali bi se odražavati najnovija dostignuća i najbolje prakse u pogledu aerodroma te uzeti u obzir primjenjivi međunarodni standardi.
               
            
                  (2)
               
               
                  Međunarodna organizacija za civilno zrakoplovstvo (ICAO) je dopisom AN 41.2.24–13/20 donijela izmjenu 11-B sveska 1. Priloga 14. Čikaškoj konvenciji, koja je primjenjiva na države ugovornice ICAO-a od 13. studenoga 2014. Navedenim se promjenama pojednostavnjuje postojeća kategorizacija prilaženja uzletno-sletnim stazama i točnije opisuju različite vrste operacija prilaženja i slijetanja.
               
            
                  (3)
               
               
                  Te promjene Priloga 14. Čikaškoj konvenciji trebale bi se odražavati u Uredbi (EU) br. 139/2014, a posebno u njezinim odredbama povezanima s operacijama prilaženja vertikalnim vođenjem s uporabom navigacije temeljene na performansama (PBN) te zahtjevima za uzletno-sletne staze u odnosu na operacije prilaženja. Osim toga, trebalo bi olakšati primjenu operacija prilaženja vertikalnim vođenjem s uporabom navigacije temeljene na performansama (PBN) na znatnom broju aerodroma, a da za to nije nužno unaprijediti infrastrukturu uzletno-sletnih staza.
               
            
                  (4)
               
               
                  Uredbu (EU) br. 139/2014 trebalo bi stoga na odgovarajući način izmijeniti.
               
            
                  (5)
               
               
                  Mjere predviđene ovom Uredbom temelje se na Mišljenju br. 3/2016 Europske agencije za sigurnost zračnog prometa u skladu s člankom 17. stavkom 2. točkom (b) i člankom 19. stavkom 1. Uredbe (EZ) br. 216/2008.
               
            
                  (6)
               
               
                  Mjere predviđene ovom Uredbom u skladu su s mišljenjem odbora osnovanog člankom 65. Uredbe (EZ) br. 216/2008,
               
            DONIJELA JE OVU UREDBU:
      Članak 1.
      Prilog I. Uredbi (EU) br. 139/2014 mijenja se u skladu s Prilogom ovoj Uredbi.
      Članak 2.
      Ova Uredba stupa na snagu dvadesetog dana od dana objave u Službenom listu Europske unije.
      
         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 14. ožujka 2018.
         
            
               Za Komisiju
            
            
               Predsjednik
            
            Jean-Claude JUNCKER
         
      
      
         (1)  SL L 79, 19.3.2008., str. 1.
      
      
         (2)  Uredba Komisije (EU) br. 139/2014 od 12. veljače 2014. o utvrđivanju zahtjeva i upravnih postupaka u vezi s aerodromima u skladu s Uredbom (EZ) br. 216/2008 Europskog parlamenta i Vijeća (SL L 44, 14.2.2014., str. 1.).
      
         PRILOG
         Prilog I. Uredbi (EU) br. 139/2014 mijenja se kako slijedi:
         
                     1.
                  
                  
                     točka (22) zamjenjuje se sljedećim:
                     
                                 „(22)
                              
                              
                                 ‚instrumentalna uzletno-sletna staza’ znači jedna od sljedećih vrsta uzletno-sletnih staza namijenjenih operacijama zrakoplova utemeljenima na instrumentalnom prilaženju:
                                 
                                    
                                       1.
                                       
                                       ‚uzletno-sletna staza za neprecizno prilaženje’:
                                     uzletno-sletna staza opremljena vizualnim sredstvima i barem jednim nevizualnim sredstvom namijenjenim za operacije slijetanja na temelju operacije instrumentalnog prilaženja tipa A;
                                 
                                    
                                       2.
                                       
                                       ‚uzletno-sletna staza za precizno prilaženje kategorije I.’:
                                     uzletno-sletna staza opremljena vizualnim sredstvima i barem jednim nevizualnim sredstvom namijenjenim za operacije slijetanja na temelju operacije instrumentalnog prilaženja tipa B kategorije I.;
                                 
                                    
                                       3.
                                       
                                       ‚uzletno-sletna staza za precizno prilaženje kategorije II.’:
                                     uzletno-sletna staza opremljena vizualnim sredstvima i barem jednim nevizualnim sredstvom namijenjenim za operacije slijetanja na temelju operacije instrumentalnog prilaženja tipa B kategorije II.;
                                 
                                    
                                       4.
                                       
                                       ‚uzletno-sletna staza za precizno prilaženje kategorije III.’
                                     uzletno-sletna staza opremljena vizualnim sredstvima i barem jednim nevizualnim sredstvom namijenjenim za operacije slijetanja na temelju operacije instrumentalnog prilaženja tipa B kategorije III.A, III.B ili III.C na i uzduž uzletno-sletne staze;”;
                              
                           
               
                     (2)
                  
                  
                     umeću se sljedeće točke (47.a) i (47.b):
                     
                                 „(47.a)
                              
                              
                                 ‚operacija instrumentalnog prilaženja tipa A’ znači operacija instrumentalnog prilaženja s minimalnom visinom snižavanja ili visinom odluke 75 m (250 ft) ili višom;
                              
                           
                                 (47.b)
                              
                              
                                 ‚operacija instrumentalnog prilaženja tipa B’ znači operacija instrumentalnog prilaženja s visinom odluke nižom od 75 m (250 ft); Operacije instrumentalnog prilaženja tipa B razvrstavaju se na sljedeći način:
                                 1.   Kategorija I. (CAT I): visina odluke viša od 60 m (200 ft) te vidljivost veća od 800 m ili vidljivost uzduž uzletno-sletne staze veća od 550 m;
                                 2.   Kategorija II. (CAT II): visina odluke niža od 60 m (200 ft), ali viša od 30 m (100 ft) te vidljivost uzduž uzletno-sletne staze veća od 300 m;
                                 3.   Kategorija III.A (CAT IIIA): visina odluke niža od 30 m (100 ft) ili bez visine odluke i vidljivost uzduž uzletno-sletne staze veća od 175 m;
                                 4.   Kategorija III.B (CAT IIIB): visina odluke niža od 15 m (50 ft) ili bez visine odluke i vidljivost uzduž uzletno-sletne staze manja od 175 m, ali veća od 50 m;
                                 5.   Kategorija III.C (CAT IIIC): bez visine odluke i bez ograničenja vidljivosti uzduž uzletno-sletne staze;”.